Wes-Kaapse offisier se gesin 'leef in vrees' | Maroela Media
'n Wes-Kaapse polisieoffisier en sy gesin vrees vir hul lewe ná 'n beweerde aanval op hul huis verlede jaar waartydens twee verdagtes in hegtenis geneem is. Die motief agter die aanval is nog nie bekend nie, maar dit wil voorkom of daar 'n soort "trefferlys" bestaan waarop die name van polisiemanne verskyn wat hoëprofiel sake ondersoek.
Lt.kol. Charl Kinnear, speurhoof van die Wes-Kaapse teenbende-eenheid (AGU), en sy vrou, Nicolette, is boonop bekommerd dat dié vermeende aanvallers Dinsdag op borgtog vrygelaat sal word.
Kinnear, onder meer die hoofondersoekbeampte in die afpersingsaak oor veiligheidsdienste in Kaapstad, se huis het einde verlede jaar in 'n beweerde aanval 'n teiken geword toe Faeez Smith, 'n 27-jarige man, buite Kinnear se huis met 'n handgranaat in sy besit deur die polisie voorgekeer en in hegtenis geneem is. 'n Ondersoek na die voorval het gelei tot die inhegtenisneming van 'n tweede verdagte, Amaal Jantjies, 'n vrou wat glo as tussenganger opgetree het.
Die beweerde aanval het op 23 November plaasgevind terwyl Kinnear en sy vrou asook hul twee seuns in die huis was.
"Gelukkig was ons toe onder polisiebewaking en het hulle [die polisie] onraad gemerk," het Nicolette ná die voorval gesê. Die Kinnears se huis is op 14 November onder 24 uur-polisiebewaking geplaas. Dit volg ná die skietdood van lt.kol. André Kay slegs 'n paar strate weg van die Kinnears se huis. In dieselfde week het dit bekend geword dat Kinnear saam met ander lede van AGU op 'n sogenaamde trefferlys is. Kinnear werk aan sake wat figure uit die bende-onderwêreld, soos Nafiz Modack, Colin "Donkie" Booysen, Ashley Fields en Jacques Cronjé, insluit sowel as aan die sluipmoord op die adv. Pete Mihalik.
Dié polisiebewaking is egter op 19 Desember, twee dae voor die begrafnis van die voormalige Hard Livings-bendeleier, Rashied Staggie, beëindig, sonder enige vooraf reëling met die Kinnear-gesin.
Volgens Nicolette het die wagte glo net nie vir hul volgende skof opgedaag nie. By navraag oor die onttrekking van polisiebewaking is daar net vir hulle gesê: "Die generaal het die nagwagte gestop."
Genl.maj. André Lincoln, Wes-Kaapse hoof van die teenbende-eenheid (AGU), kon nie met Maroela Media oor die insident praat nie en voer aan hy is nie by magte om enige vrae in dié verband te beantwoord nie.
Nicolette sê sy het "nou genoeg gehad". Hoewel dit nie op die oog af voorkom dat hul gesin beperk word as gevolg van die werk wat Kinnear vir die staat verrig nie, erken sy tog dat hulle in vrees lewe.
"Jy weet nie wat hulle [onderwêreld bendefigure] kan doen nie. Jy weet nooit wie gaan hulle teiken nie, my of Charl of my kinders." Hoewel die mees onlangse insident die eerste fisieke beweerde aanval op die Kinnear-gesin was, sê Nicolette dat haar man se naam al telkemale op 'n trefferlys was. Sy meen hulle is nie die enigste gesin wat daagliks in vrees lewe nie en dat sy wel meer van die staat verwag wanneer lede aangeval word.
"Ek weet nie, as Charl wat soveel hoë profiel sake dra so in die koue en alleen is, wat van juniors? My hart bloei vir die manne. Daar moet 'n ernstige boodskap gestuur word. Daar is net te veel polisielede oor die algemeen wat hulle lewe verloor."
Navraag aan die Wes-Kaapse Suid-Afrikaanse Polisiediens (SAPD) oor watter protokol gevolg word ten opsigte van die beskerming van polisielede kon geen duidelikheid bied nie. Volgens die provinsiale bevelvoerder vir mediakommunikasie, kol. Andrè Traut, word "inligting van hierdie aard nie met die media gedeel nie, en word probleme rakende die beskerming van ons lede intern hanteer".
Volgens Graham Daniels, Wes-Kaapse woordvoerder van die Suid-Afrikaanse Polisie-vakbond (Sapu), moet daar ten minste 'n riglyn of protokol wees wat die SAPD volg met betrekking tot die beskerming van sy lede.
Of sulke protokol in 'n handleiding uiteengesit is om eindelik in praktyk toegepas te word, is onduidelik.
Lirandzu Themba, woordvoerder van Bheki Cele, die minister van polisie, kon wel aan Maroela Media die minister se versekering gee: "Die veiligheid van ons lede in blou bly 'n hoë prioriteit vir die polisie en dit is die kern van die strategiese imperatiewe van die polisie om die veiligheid van ons lede te verseker. Polisielede is 'n nasionale aanwins en hulle moet deur almal beskerm word, insluitend die gemeenskap."
Die twee verdagtes, Smith en Jantjies, staan tereg op aanklagte van sameswering tot moord. Smith word ook aangekla vir die besit van gevaarlike plofstof. Hulle verskyn vandag (21 Januarie) weer in die Bishop Lavis-landdroshof om aansoek te doen vir borgtog.
Eric Ntabazalila, woordvoerder vir die Nasionale Vervolgingsgesag (NVG), het bevestig dat die NVG borgtog gaan teenstaan.
Intussen hoop Nicolette dat Cele sy woord gestand sal doen wanneer hy meen polisieveiligheid is "'n hoë prioriteit", maar voeg dan by: "Dit is all say aan hulle kant en niks doen nie."
Bendes Charl Kinnear polisie sterftes Wes-Kaap
my hart gan uit na die gesin.Net n man wie sy brood op eerlike manier verdien. ons is so keelvol
tyd dat bendelede summier moet afgemaai word maar die staat beskerm mos die krimineel en die wetsgehoorsames moet in hul huise wegkruip. sies vi die staat wat die wetsgehoorsames gefaal het
Sterkte die Kinnear gesin. Glo God sal julle beskerm.
Beskerming van 'n geteikende polisielid word summier gestop.
Wel, mens kan maar net wonder
Wilma ja,die lid werk aan hoë profiel sake en sy lewe is dus altyd in gevat.My vraag is:hoekom kan bendebedrywighede nie hom geslaan word nie.Is daar manne in blou wat deel is van die bendes.Hoeveel van die manne is al gevang vir misdade wat hulle gepleeg het.Sterkte aan die gesin.
Mm gaan seker weer my kommentaar delete maar hoe vrot kan SAPD darem raak! Die verdagte moet van terrorisme aangekla word, 'n handgranaat is nie net gevaarlike plofstof nie maar wapens waarmee terrorisme uitgevoer word. Borgtog behoort nie eers opsie te wees nie.
Aan die betrokke gesin kan ek maar net sê: plaas julle self maar in jul eie save house in ander dorp of area – die SAPD sal rustig jul moord MONITOR.